“አገርን መውደድና ኃላፊነትን መወጣት የሚያረካና ታሪክ የሚሠራበት የትግል ጉዞ ነው” ምክትል ጠቅላይ ሚኒስትር አቶ ደመቀ መኮንን
– የጤና ሳይንስ ኮሌጁ 292 የህክምና ትምህርትና 9 የጥርስ ህክምና ተማሪዎችን አስመረቀአዲስ አበባ፡- አገርን መውደድና ሃላፊነትን መወጣት ከምንም ነገር በላይ የሚያረካና ታሪክ የሚሠራበት የትግል ጉዞ መሆኑን ምክትል ጠቅላይ ሚንስትር አቶ ደመቀ መኮንን አስታወቁ፡፡ የአዲስ አበባ ዩኒቨርሲቲ ጤና ሳይንስ ኮሌጅ ሁለት መቶ ዘጠና ሁለት የህክምና እና ዘጠኝ የጥርስ ህክምና ተማሪዎችን አስመርቋል። ዩኒቨርሲቲ ኮሌጁ ትናንት በቢዝነስና ኢኮኖሚክስ ኮሌጅ አዳራሽ ተማሪዎቹን ባስመረቀበት ወቅት ምክትል ጠቅላይ ሚኒስትሩ አቶ ደመቀ መኮንን እንደተናገሩት፤ አገሩን የሚወድ ሰው በተሰማራበት የሙያ መስክ ጠንካራና ታማኝ ይሆናል፡፡ ሙያውን የሚያከብር ሰው ሁሌም ውጤታማና የሀገር የቁርጥ ቀን ልጅ ነው ያሉት አቶ ደመቀ ተመራማሪና ችግር ፈች ሥራዎችን ለዓለም ህዝብ ለማበርከት ሙያን ማክበር የመጀመሪያው ተግባራችሁ መሆን አለበት ሲሉ አሳስበዋል፡፡ ‹‹ቀኝ እጃችሁን አውጥታችሁ ቃለ መሐላ የገባችሁትም እራሳችሁን በመሆን በመበርታትና በመጠንከር ማገልገል አለባችሁ” ብለዋል፡፡ ከፍተኛ የትምህርት ተቋማት መሞቻ ሳይሆኑ መዳኛና ዓለምን የሚለውጡ የምርምር ማዕከል መሆን እንዳለባቸው ገልፀዋል፡፡የሳይንስና የከፍተኛ ትምህርት
ሚኒስትር ፕሮፌሰሩ ሂሩት
ወልደማርያም በበኩላቸውእንደተናገሩት፤ መማር ማለት ህዝብን ማገልገል በመሆኑ የህዝቦችን ኑሮ ለመቀየር መንግሥት በስፋት እየሠራ ባለበት ወቅት መመረቃችሁ ለሀገር ብርታትና ተጨማሪ ጉልበት ናችሁ፡፡ በተለይ ደግሞ ትምህርት ለአንድ አገር ፖለቲካዊ፣ ኢኮኖሚያዊና ማህበራዊ ጠቀሜታው ከፍተኛ ነው፡፡ በደሀ አገሮች ደግሞ የተማረ የህክምና ባለሙያ ሲበዛ ጠቀሜታው እጥፍ ድርብ ነው ብለዋል፡፡ መንግሥት በአሁኑ ወቅት የምርምር ሥራዎችን በስፋት ለመሥራት አገራዊ ፍኖተ ካርታ ቀርጾ እየሠራ በመሆኑ ይህን መልካም አጋጣሚ ተጠቅማችሁ ቀጣይና ተጨማሪ ስኬትን መጎናፀፍ ይኖርባችኋል ሲሉ አሳስበዋል፡፡ ከራሳችሁ ይልቅ ለህዝባችሁ ቅድሚያ በመስጠትና በስሜት ሳይሆን በእውቀት በመመራት አገራችሁን በህክምናው ዘርፍ አንድ ደረጃ ማሳደግ እንደሚገባም አስገንዝበዋል። አገራችን የለውጥ ተስፋና ብልጽግናን ሰንቃ በምትንቀሳቀስበት ወቅት መመረቃችሁ ልዩ ነው ሲሉ ተናግረዋል፡፡የአዲስ አበባ ዩኒቨርሲቲ ፕሬዚዳንት ፕሮፌሰር ጣሰው ወልደሃና እንዳሉት፤ ጤንነቱ ያልተጠበቀ ህዝብ አምራች ካለመሆኑም በላይ እድሜው በለጋነቱ ይቀጫል፡፡ ይህ ደግሞ ዜጎች አገራቸው በምትፈልጋቸው ልክ ማገልገል እንዳይችሉ ያደርጋቸዋል፡፡ በመሆንም የእናንተ መመረቅና ለሥራ ዝግጁ መሆን ጤናው የተጠበቀ ዜጋ ለማፍራት ይረዳል፡፡ ዘርና ቋንቋ ሳትሉ ሙያው የሚጠይቀውን ሁሉ በማሟላት ሁሉንም የህብረተሰብ ክፍል ማገልገል አለባችሁ ብለዋል፡፡አዲስ ዘመን  የካቲት 22/2012ሞገስ ፀጋዬ